

VLADA REPUBLIKE HRVATSKE

Zagreb, 21. prosinca 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo kulture i medija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o proglašenju 2024. godine „Godinom Marka Marulića u Republici Hrvatskoj“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“ br. 150/11, 119/14, 93/16, 116/18 80/22), Vlada Republike Hrvatske na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_ donijela je

**ODLUKU**

**O PROGLAŠENJU 2024. GODINE „GODINOM MARKA MARULIĆA“ U REPUBLICI HRVATSKOJ**

**I.**

Godina 2024. proglašava se „GODINOM MARKA MARULIĆA“ u Republici Hrvatskoj.

**II.**

Vlada Republike Hrvatske bit će pokrovitelj svih programa kojima će se obilježiti godina 2024. „GODINOM MARKA MARULIĆA“.

**III.**

Zadužuje se Ministarstvo kulture i medija za operativnu provedbu programa kojim će se obilježiti „GODINA MARKA MARULIĆA“.

**IV.**

Sredstva za provedbu ove Odluke osigurat će se Državnom proračunu Republike Hrvatske, na razdjelu Ministarstva kulture i medija.

**V.**

Ova Odluka stupa na snagu danom donošenja i objavit će se u „Narodnim novinama“.

KLASA:

URBROJ:

Zagreb, 2023.

PREDSJEDNIK

mr. sc. Andrej Plenković

**OBRAZLOŽENJE**

Marko Marulić (Marcus Marulus, 18. 8. 1450. – 5. 1. 1524.)svoja je djela pisao na hrvatskome, latinskome i talijanskome jeziku. Bio je pjesnik i prozaik, sastavljao je sažete priručnike i zbornike uputa za praktičan kršćanski život, moralno-teološke i kulturno-povijesne rasprave, propovijedi, dijaloge, priče, pisma, epove, poeme i kraće pjesme. Prevodio je s latinskoga i talijanskoga na hrvatski te s hrvatskoga i talijanskoga na latinski. Izvori su njegova književnog rada Biblija i povijest starokršćanske književnosti te grčko-rimska klasika. Posjedovao je i tipičnu humanističku širinu interesa (književnost, povijest, politika, arheologija, slikarstvo) i svestranu erudiciju te renesansnu sposobnost spajanja hrvatske, latinske i talijanske književne tradicije.

Marulićevi spisi doživjeli su velik uspjeh u Europi tijekom 16. i 17. st. gdje su tiskani mnogo puta u latinskom izvorniku i u prijevodima na druge jezike. Čitali su ga mnogi uglednici europskih renesansno-humanističkih elita s kojima je dijelio duhovne, kulturne i književne poglede.

Po općem sudu najvažniji hrvatski pisac 15. i 16. st. i nacionalni klasik, Marulić se u novije doba i izvan hrvatskih granica prepoznaje kao istaknut predstavnik europskoga kršćanskoga humanizma i renesansne epike.

*Dan hrvatske knjige* (22. travnja 1501.)obilježava se svake godine kao simboličan čin sjećanja na dovršetak *Judite*, prvog umjetničkog epa spjevanog na hrvatskome jeziku i djela koje se smatra nultom točkom hrvatske književnosti.

Marko Marulić pokazao je kako se može istodobno biti i kozmopolit - Europejac i samosvjestan Hrvat koji čuva svoj nacionalni identitet, a tu je poruku i u svojemu djelu jasno isticao. Kao književni kozmopolit, poznat diljem Europe, ali i metaforički „otac hrvatske književnosti“ Marko Marulić piše svoje djelo na starozavjetnu temu eksplicitno ističući, po prvi put u hrvatskoj književnosti, da je ono „*u versih harvacki složena*“. Spominjanje nacionalnog imena govori ne samo o autorovoj identitetskoj samosvijesti nego i o jasnoj svijesti da piše hrvatskim jezikom.

[*Judita* (*Libar Marka Marula Splićanina u kom se uzdarži istorija svete udovice Judit u versih harvacki složena*)](http://digitalna.nsk.hr/?object=info&id=10051), napisana 1501. godine, prvi je put tiskana u Mlecima 18. kolovoza 1521. godine, nakon čega su uslijedila ponovna izdanja od kojih tri za Marulićeva života. Na *Juditu* su se dugo pozivali i veliki pisci 20. stoljeća, poput Tina Ujevića koji u svome sonetu *Oproštaj* odaje posebnu počast „*Maruliću Marku, splitskom začinjavcu*“.

Ističemo da su se 570. obljetnica rođenja Maraka Marulića i 500. obljetnica prvotiska Judite dogodile tijekom pandemijskih godina (2020. i 2021.) pa su njihova obilježavanja zbog brojnih zdravstvenih ograničenja skromnije koncipirana i mahom održana u hibridnom obliku.

Brojne hrvatske kulturne ustanove, društva i udruge različitih umjetničkih izričaja te akademska zajednice planiraju 500. obljetnicu smrti Marka Marulića obilježavati diljem Hrvatske tijekom cijele 2024. godine. Riječ je o programima raznovrsnih umjetničkih izričaja, formata i žanrova, namijenjenih svim dobnim skupinama i publikama.

Uzimajući u obzir iznimno značenje i ulogu Marka Marulića kao klasika hrvatske kršćanske književnosti i tvorca prvoga književnog djela na hrvatskome jeziku, njegov cjelokupan književni opus, širok europski odjek i duboki trag što ga je do današnjih dana ostavio u hrvatskoj književnosti, predlažemo da Vlada Republike hrvatske 2024. godinu proglasi „Godinom Marka Marulića“.